Вуьшта а цунна дуккха х1ума гечдинера гунойн тайпано, Г1андоран некъаша-м муххале а. Иза хьекъал, ницкъ, г1иллакх, яхь, доьналла долуш хиларна. Бакъду, гунойн кхин а бара Теркал дехьара несарий. Ткъа Эвтарахь, ц1ена бусалба нах бехачохь, имам Шемала дуьххьара съезд йиначохь, цул сов, массара а лоруш долчу тайнанан гунойн, шайх Мансура царах цхьаъ т1aьxьapчy заманахь эвлаяъ хир ву аьлла долчу, нисделлера уггар тоьллачу беречо кераста ялор. Иза а дийна делккъехь, ерриг г1ала Г1излара теш а йолуш ядийнера, уггаре а хаза йо1. И ца хууш х1инца дег1астанахь, г1ебартойн махкахь, х1ирийчохь, г1алг1айчохь дукха нах бацара. Цундела юьрта а ца йитина, Aтаг1ахь кхобуш яра Ахьмадан зуда.